《海门行》
清代·陈梦雷

南溟毒沫驱潜鳄，跳浪扬鬐霾漠漠。夜半星飞白羽来，腥风吹断海门钥。

海门岩邑小如罂，枕山砥澜六鳌擎。五千犀铠濯龙鳞，期门万骑簇饶钲。

谁柄长竿惊一蹶，钩沈饵冷逐波月。天堑不戒突艨艟，孤壁烟寒炊鼠骨。

太阴压营城头流，残角无声听泣鸺。将军碧血淬吴钩，饥乌日晏栖骷髅。

秋老重泉气未衄，灵旗偃偃长蛇腹。魂招不来马革枯，酸心北向啾啾哭。

作者简介：（1651—1723）清福建闽县人，字则震，号省斋。康熙九年进士，授编修。假归，耿精忠叛，胁以官，未受事而归。与李光地合进蜡丸，以福建虚实密报朝廷。光地独揽其功，精忠败，擢学士，梦雷下狱，戍尚阳堡。十余年释还。康熙四十年与修《汇编》，后赐名《古今图书集成》，任总裁。雍正初追论“从逆”之罪，谪戍黑龙江，卒于戍所。有《松鹤山房集》、《闲止书堂集》。